钦定古今图书集成/明伦汇编/交谊典/第043卷 > 《赠韦左丞丈济》前人
## 钦定古今图书集成/明伦汇编/交谊典/第043卷 > 《赠韦左丞丈济》前人

《自注》云：“济之兄洹，亦为给事中。”

左辖频虚位，今年得旧儒。相门韦氏在，经术汉臣须。
时议归前烈，天伦恨莫俱。鸰原荒宿草，凤沼接亨衢。
有客虽安命，衰容岂壮夫。家人忧几杖，甲子混泥涂。
不谓矜馀力，还来谒大巫。岁寒仍顾遇，日暮且踟蹰。
老骥思千里，饥鹰待一呼。君能微感激，亦足慰榛芜。